Pireus
**Pireus** (starogr. alebo v kathareuse *Πειραιεύς - Peiraieus*; novogr.. *Πειραιάς - Pireas*; hovorovo *Περεάς - Pereas*; lat.. aj *P(e)iraeus*) je mesto v Grécku v kraji (perifereia) Atika južne od Atén. Je to hlavné mesto okresu (nomos) Pireus a patrí do metropolitnej oblasti Atén. 

Bol tu prístav starovekých Atén a slúži aj ako moderný prístav po znovuzaložení Atén v roku 1834. Patrí medzi najrušnejšie obchodné a priemyselné centrá pri Stredozemnom mori a je tu konečná zastávka prvej, zelenej linky elektrickej železnice, ktorá je prepojená s aténskym metrom. Pireus po porážke Atén podliehal Spartskému vplyvu, neskôr Macedónií. Mesto má rozlohu 10,865 km² a vyše 175-tisíc obyvateľov.

Dejiny
------

Pireus, mólo (apovathra)
Pireus bolo už od staroveku strategické mesto Atén. V 5. storočí pred Kr. spojil Themistokles Atény a Pireus opevnením, ktoré bolo naďalej vylepšované, aby sa predišlo ďalšiemu možnému perzskému vpádu. Tak sa z prístavu stal dôležitý vojenský oporný bod Grécka. Počas vlády Perikla bol Pireus spojený novými hradbami s Aténami, počas príprav na možnú vojnu so Spartou. Mesto bolo v tejto dobe nanovo vystavané podľa dômyselných plánov architekta Hippodama z Milétu. V 1. storočí sa Pireus spolu s Aténami a Spartou stali poslednými mestami, ktoré sa stali súčasťou Rímskej ríše. 

V roku 86 pred Kr. bol Pireus zničený rímskym generálom Sullom, ktorý tu potlačil rebéliu pontského kráľa Mithridata. Mesto sa v nasledujúcich rokoch obnovilo a opäť patrilo k Aténam. Boli tu chrámy Afrodity, Dia a Atény. V 4. storočí Pireus a Atény vyplienili Alarichovi Vizigóti. V byzantskej dobe spojoval stredné Grécko s Konštantínopolom. Slovanská invázia nezasiahla tento kraj. Po páde Byzancie v roku 1204 sa táto oblasť dostala do križiackeho Latinského cisárstva. Atika sa už pod Byzanciu nevrátila, Pireus bol súčasťou európskeho Aténskeho štátu. V tejto dobe sa Pireus nazýval *Porto Leone* kvôli mramorovej soche leva pred vstupom do prístavu. V 15. storočí ho obsadili Turci, ktorí ho nazývali *Aslan Liman* - turecký názov pre Porto Leone (Leví prístav). Pireus však upadol a až do 19. stor. ostal neobývaný. 

V 19. storočí, sa Grécko osamostatnilo spod tureckej nadvlády. Pireus bol vystavaný nanovo, spoločne s Aténami. Architektom bo Nemec Gutensohn. Spočiatku sa tu usadili Arvaniti z ostrova Ydra a Gréci z ostrova Psara. Neskôr sem prišlo mnoho Grékov z Kykladských ostrovov. Mestu sa vrátilo staroveké pomenovanie, Pireas. Význam Pireu sa opäť obnovil. V 19. storočí bolo v meste množstvo tovární, preto mal Pireus prezývku Μάντσεστερ της Ανατολής (Mántsester tis Anatolís, Manchester východu). 

V dvadsiatych rokoch 20. storočia sa v Pireu usídlilo veľké množstvo Maloázijských Grékov, ktorí boli súčasťou grécko-tureckej výmeny obyvateľstva. 

Dnes je Pireus najväčší prístav Grécka, má významnú dopravnú funkciu, spája Atény s ostrovmi a okolitým svetom, má významné turistické dopravné postavenie a je aj sídlom gréckej vojenskej flotily. 

O Pireu je aj známa pieseň Manosa Chatzidakisa *Ta pedia tu Pirea* (Deti Pirea), z ktorej je nasledujúci úryvok:

Όσο κι αν ψάξω δε βρίσκω άλλο λίμάνι 
τρελή να μ´έχει κάνει
από τον Πειραία.

Óso ki an psáxo de vrísko állo límani
tréli na m´échi káni
apó ton Piréa.

*Aj keď hľadám, nenachádzam iný prístav,*
*do ktorého by som sa zamiloval,*
*ako do Pirea.*

Partnerské mestá
----------------

|  |  |
| --- | --- |
| * USA  Baltimore, Maryland, USA
* Romania  Galac, Rumunsko
* Germany  Kolín nad Rýnom, Nemecko
* France  Marseille, Francúzsko
* Česko  Ostrava, Česko
 | * Russia  Petrohrad, Rusko
* Argentina  Rosario, Argentína
* China  Šanghaj, Čína
* Bulgaria  Varna, Bulharsko
* USA  Worcester, Massachusetts, USA
 |

Iné projekty
------------

Commons
* Spolupracuj na Commons Commons ponúka multimediálne súbory na tému **Pireus (mesto)**

Súradnice: 37°56′30″S 23°38′57″V﻿ / ﻿37,941549°S 23,649101°V﻿ / 37.941549; 23.649101